《醒心亭》
宋代·陈宾

亭以醒心名，心与亭何与。
物各有感通，此理贵深喻。
岘山峙丰碑，见者皆堕泪。
推类尽其余，庶表名亭义。
我昨发莆阳，春光正明媚。
肩舆撼顿间，思虑杂劳勚。
行行复行行，至此若沾醉。
振衣蹑斯亭，四顾足清致。
芳树布繁阴，晴山荐空翠。
时有幽禽来，且无俗驾至。
物我方两忘，情景亦相会。
天君始泰然，万境绝纤翳。
后乐与先忧，虚灵良不昧。
揭扁端在兹，夫岂无所试。
尚期知我者，他时来作记。

作者简介：陈宾，字宾玉，福安（今属福建）人。高宗绍兴十二年（一一四二）进士。官武平令（清光绪《福安县志》卷一九）。